**সেনানায়েকে সমুদ্র** (সিংহলি: සේනානායක සමූද්‍රය, তামিল: சேனானாயக்க சமூத்ரய) হলো শ্রীলঙ্কার সবচেয়ে বড় জলাধার এবং মানব-সৃ্ষ্ট (কৃত্রিম) হ্রদ। স্থানীয়ভাবে এটি "সমুদ্র" (সিংহলি: සමූද්‍රය *সমুদ্র*, তামিল :கடல்) নামে পরিচিত। এই জলাধারটি শ্রীলঙ্কার পূর্বাঞ্চল প্রদেশের আমপারা জেলায় অবস্থিত। সেনানায়েকে সমুদ্রটির খনন কাজ ১৯৪৯ সালের ২৮ আগস্ট তারিখে গল ওয়া বহুমুখী প্রকল্পের অধীনে শুরু করা হয়েছিল, যা ১৯৫৩ সালে শ্রীলঙ্কার প্রথম প্রধানমন্ত্রী ডি. এস. সেনানায়েকের কর্মকালে পরিসমাপ্ত হয়।

বিবরণ
-----

সেনানায়েকে সমুদ্র ৭°১৬' উত্তর অক্ষাংশ হতে ৭°৫' উত্তর অক্ষাংশ এবং ৮১°২২' পূর্ব দ্রাঘিমা হতে ৮১°৪০' পূর্ব দ্রাঘিমা পর্যন্ত বিস্তৃত। উভা প্রদেশের মণিরাগালা জেলা ও পূর্বাঞ্চল প্রদেশের আমপারা জেলার সীমানা হিসেবে এর অবস্থান। সমুদ্রপৃষ্ঠ হতে আনুমানিক ৮০ মিটার উচ্চতায় অবস্থিত এই জলাধারটি পূর্ণ অবস্থায় বিস্তৃত হয় ৭,৭৭০ হেক্টর এলাকা জুড়ে।

গল ওয়া উপত্যাকায় এর অবস্থান। প্রায় ১,৬২,০০০ হেক্টর বনভূমিতে কৃষিকাজ ও শিল্পোৎপাদনের জন্য এই জলাধারটি নির্মাণ করা হয়। এতে গল ওয়া নদী ও আরও ৭টি শাখা এবং ২৩টি ক্ষুদ্র নিষ্কাশন নালা হতে জল সরবরাহ ঘটে। অবস্থানগতভাবে এটি চতুর্পাশের পার্বত্যভূমি দ্বারা বেষ্টিত যা গহীন বৃষ্টিবহুল অরণ্যে আচ্ছাদিত। এর সর্বোচ্চ গভীরতা ৩৩ মিটার এবং গড় গভীরতা ১২ মিটার। ১,০৮৩ মিটার দৈর্ঘ্য বিশিষ্ট এই জলাধারটির পানির উচ্চতা সংলগ্ন পাহাড়ি অঞ্চলের বৃষ্টিপাতের ওপর নির্ভরশীল। ১,০০,০০০ একর জমিতে জল সেচের মাধ্যমে আলু, আখ, মরিচ, ধান সহ অন্যান্য শস্য উৎপাদনে এই জলাধারটি বিশেষ ভূমিকা পালন করে।

পর্যটন
------

১৯৫৩ সালে নির্মিত হলেও সেনানায়েকে সমুদ্র অদ্যাবধি শ্রীলঙ্কার সর্বকালের সর্ববৃহৎ জলাধার। ইনজিনিয়াগালা পার্বত্য এলাকায় অবস্থিত এই জলাধারটি চারিপাশের উচ্চভূমির জলনিষ্কাশনের মূল মাধ্যম গল ওয়া নদীর প্রধান অবক্ষেপন এলাকা। এর সন্নিকটবর্তী এলাকায় ১৯৫৪ সালে ১৯৮ বর্গমাইল এলাকা নিয়ে গঠন করা হয় গল ওয়া জাতীয় উদ্যান, যা প্রচুর বন্যপ্রাণীর আবাসস্থল - যার মধ্যে ২০০'এর অধিক হাতি, ভল্লুক এবং চিতাবাঘ রয়েছে। সেনানায়েকে সমুদ্র শ্রীলঙ্কার অন্যতম প্রধান মৎস্য আহরণকেন্দ্র। শ্রীলঙ্কার পূর্বাংশের শুষ্ক অঞ্চলে জলসেচের জন্য গৃহীত গল ওয়া প্রকল্পটিতে বার্ষিক হাজার হাজার পর্যটক ভ্রমণ করে থাকে।

ব্যবস্থাপনা
-----------

সেনানায়েকে সমুদ্রের বিশেষ বৈশিষ্ট্য হলো এর সুষ্ঠু ব্যবস্থাপনা ও সংলগ্ন এলাকার পরিবেশ ও প্রতিবেশে এর ভূমিকা। এটি শ্রীলঙ্কার সেচ ও পানি সম্পদ ব্যবস্থাপনা মন্ত্রণালয়ের অধীনে পরিচালিত হয়।

তথ্যসূত্র
---------

1. ↑  "Senanayake Samudraya || Surface Water || Things to Do || Tour Sri Lanka"। *toursrilanka.travel* (ইংরেজি ভাষায়)। সংগ্রহের তারিখ ১৫ জানুয়ারি ২০২১।
2. ↑  *Sri Lanka, the Emerging Wonder of Asia: Unstoppable Sri Lanka, 2020: Mahinda Chintana, Vision for the Future: Public Investment Strategy, 2014-2016* (ইংরেজি ভাষায়)। Department of National Planning, Ministry of Finance and National Planning। ২০১৩। আইএসবিএন 978-955-8514-02-3।
3. 1 2 3  "Senanayake Samudraya" (ইংরেজি ভাষায়)। Central Environmental Authourity। সংগ্রহের তারিখ ২৩ নভেম্বর ২০২৩।
4. ↑  Lanka, National Science Council of Sri (১৯৯১)। *Journal of the National Science Council of Sri Lanka* (ইংরেজি ভাষায়)। National Science Council।
5. ↑  "Senanayaka Samudraya, Largest and most iconic irrigation project in Sri Lanka - 2021 tourism guide"। *Discover Sri Lanka* (ইংরেজি ভাষায়)। সংগ্রহের তারিখ ২০২১-০১-১৫। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
6. ↑  "Gal Oya | river, Sri Lanka"। *Encyclopedia Britannica* (ইংরেজি ভাষায়)। সংগ্রহের তারিখ ২০২১-০১-১৫। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
7. ↑  "Tourist Attractions in Sri Lanka"। *srilanka.travel*। সংগ্রহের তারিখ ২০২১-০১-১৫। উদ্ধৃতি টেমপ্লেট ইংরেজি প্যারামিটার ব্যবহার করেছে (link)
8. ↑  "Senanayake Samudraya" (ইংরেজি ভাষায়)। সংগ্রহের তারিখ ২০২১-০১-১৫। উদ্ধৃতি টেমপ্লেট ইংরেজি প্যারামিটার ব্যবহার করেছে (link)

বহিঃসংযোগ
---------